
אם חפץ בנו ה'
בניה ינאי
שיח לשבת שלח-לך

(א) וַתִּשָּׂא כָּל הָעֵדָה וַיִּתְּנוּ אֶת קוֹלָם וַיִּבְכּוּ הָעָם בַּלַּיְלָה הַהוּא (ב) וַיִּלֹּנוּ עַל מֹשֶׁה וְעַל אַהֲרֹן כֹּל בְּנֵי יִשְׂרָאֵל וַיֹּאמְרוּ אֲלֵהֶם כָּל הָעֵדָה לוּ מַתְנוּ בְּאֶרֶץ מִצְרַיִם אוֹ בַּמִּדְבָּר הַזֶּה לוּ מָתְנוּ (ג) וְלָמָה ה' מֵבִיא אֹתָנוּ אֶל הָאָרֶץ הַזֹּאת לִנְפֹּל בַּחֶרֶב נָשֵׁינוּ וְטַפֵּנוּ יִהְיוּ לָבַז הֲלוֹא טוֹב לָנוּ שׁוּב מִצְרָיְמָה (ד) וַיֹּאמְרוּ אִישׁ אֶל אָחִיו נִתְּנָה רֹאשׁ וְנָשׁוּבָה מִצְרָיְמָה (ה) וַיִּפֹּל מֹשֶׁה וְאַהֲרֹן עַל פְּנֵיהֶם לִפְנֵי כָּל קְהַל עֲדַת בְּנֵי יִשְׂרָאֵל (ו) וִיהוֹשֻׁעַ בִּן נוּן וְכָלֵב בֶּן יְפֻנֶּה מִן הַתָּרִים אֶת הָאָרֶץ קָרְעוּ בִּגְדֵיהֶם (ז) וַיֹּאמְרוּ אֶל כָּל עֲדַת בְּנֵי יִשְׂרָאֵל לֵאמֹר הָאָרֶץ אֲשֶׁר עָבַרְנוּ בָהּ לָתוּר אֹתָהּ טוֹבָה הָאָרֶץ מְאֹד מְאֹד (ח) אִם חָפֵץ בָּנוּ ה' וְהֵבִיא אֹתָנוּ אֶל הָאָרֶץ הַזֹּאת וּנְתָנָהּ לָנוּ אֶרֶץ אֲשֶׁר הִוא זָבַת חָלָב וּדְבָשׁ (ט) אַךְ בַּה' אַל תִּמְרֹדוּ וְאַתֶּם אַל תִּירְאוּ אֶת עַם הָאָרֶץ כִּי לַחְמֵנוּ הֵם סָר צִלָּם מֵעֲלֵיהֶם וַה' אִתָּנוּ אַל תִּירָאֻם (י) וַיֹּאמְרוּ כָּל הָעֵדָה לִרְגּוֹם אֹתָם בָּאֲבָנִים וּכְבוֹד ה' נִרְאָה בְּאֹהֶל מוֹעֵד אֶל כָּל בְּנֵי יִשְׂרָאֵל.

(לט) וַיְדַבֵּר מֹשֶׁה אֶת הַדְּבָרִים הָאֵלֶּה אֶל כָּל בְּנֵי יִשְׂרָאֵל וַיִּתְאַבְּלוּ הָעָם מְאֹד (מ) וַיַּשְׁכִּמוּ בַבֹּקֶר וַיַּעֲלוּ אֶל רֹאשׁ הָהָר לֵאמֹר הִנֶּנּוּ וְעָלִינוּ אֶל הַמָּקוֹם אֲשֶׁר אָמַר ה' כִּי חָטָאנוּ (מא) וַיֹּאמֶר מֹשֶׁה לָמָּה זֶּה אַתֶּם עֹבְרִים אֶת פִּי ה' וְהִוא לֹא תִצְלָח (מב) אַל תַּעֲלוּ כִּי אֵין ה' בְּקִרְבְּכֶם וְלֹא תִּנָּגְפוּ לִפְנֵי אֹיְבֵיכֶם (מג) כִּי הָעֲמָלֵקִי וְהַכְּנַעֲנִי שָׁם לִפְנֵיכֶם וּנְפַלְתֶּם בֶּחָרֶב כִּי עַל כֵּן שַׁבְתֶּם מֵאַחֲרֵי ה' וְלֹא יִהְיֶה ה' עִמָּכֶם (מד) וַיַּעְפִּלוּ לַעֲלוֹת אֶל רֹאשׁ הָהָר וַאֲרוֹן בְּרִית ה' וּמֹשֶׁה לֹא מָשׁוּ מִקֶּרֶב הַמַּחֲנֶה (מה) וַיֵּרֶד הָעֲמָלֵקִי וְהַכְּנַעֲנִי הַיֹּשֵׁב בָּהָר הַהוּא וַיַּכּוּם וַיַּכְּתוּם עַד הַחָרְמָה.

במדבר יד (פסוקים ראשונים ופסוקים אחרונים)
שורש האמונה ושורש המרי. לפעמים העלייה בהר היא מצווה גדולה, אולם יש זמנים בהם "הישמרו לכם עלות בהר". פעמים ויש להתאמץ, להשתדל, להתעקש; פעמים רק להרפות, להשתהות, לוותר. היציאה למלחמה עליה נצטוו הופכת באחת למעבר על דברי ה': אותה סיטואציה, שאך לפני זמן מועט הייתה התרחשות עם נוכחות אלוקית, מתרוקנת "כי אין ה' בקרבכם".

הראשונים הבינו שאין פסול אימננטי בהעפלה, אלא שחטא המרגלים גרם לכך ששכינת השי"ת סרה ממחנה ישראל, וממילא עתה לא יוכלו להמשיך ולעלות ההרה. כפירתם בה' וחוסר האמון ביכולתו להעלותם ולהנחילם את הארץ גרמו לחוסר אמון הדדי מצידו יתברך, והוא סילק שכינתו מעם ישראל. אחרי שהקדוש ברוך הוא מסלק את שכינתו, העלייה עצמה הופכת להיות המרידה ברצון ה' וממילא ברור שלא תצלח; ודאי שאחר שהמציאות השתנתה שוב לא ניתן להמשיך את החיים כתמול שלשום. משהו התרחש, השמיים והארץ אחרים, ואי אפשר להמשיך כאילו כלום לא קרה.

יתרה מכך, גם ניסיון תיקון לא מתאים עכשיו – הקדוש ברוך הוא פשוט לא נמצא למולכם כעת, 'גם כי תרבו תפילה אינני שומע', וכך ביאר הנצי"ב (על אתר) את תגובת ה':
למה זה אתם עוברים וגו' – אף על גב שטוב לתקן החטא בדבר שחטא, אבל לא מקום שהתשובה עצמה גם כן נגד דבר ה'. ומסירות נפש כזה אינו מתקבל... 
כי אין ה' בקרבכם – לא כמו שאתם סבורים, דאחר שתמסרו נפשכם תועיל השגחת ה' להיות עמכם גם בדרך נס, לא כן.

אולם ניתן להבין את הפרשייה בצורה שונה, לפיה השינוי המדובר לא היה ברור למתבונן; ציווי ה' לא היה ברור וכך גם השמיעה בקולו – לפתע פתאום משתנה הציווי האלוקי ורצונו יתברך מתהפך. באופן דומה ביאר ר' צדוק את הפרשיה:
אבל על זה אמרו הקדמונים מאמר חז"ל (פסחים פו ע"ב) 'כל מה שיאמר בעל הבית עשה חוץ מִצֵּא'. ולא לחינם כתבה תורה עניין המעפילים בפרשת שלח, אשר כבר האמינו בדברי משה, ולמה לא שמעו לו בזה שאמר להם אל תעלו וגו' – אלא שהם חשבו שזה בכלל 'חוץ מצא'.
ועיין בזוהר (ח"ג קס ע"א) המליץ כל עניין מרגלים על התורה, והיה העונש שלא ישיגוה, ועל זה העפילו לעלות אף נגד רצון השם יתברך כמו שאמרו ז"ל (סנהדרין קה ע"א) חוצפתא מלכותא בלי תגא [ולמדוה מבלעם שאחר כך הסכים השם יתברך. כי בלעם נסתכל עד עקבתא דמשיחא, ולכך ידע סוד זה] פירוש, כידוע מלכות הוא כנסת ישראל, וכתר הוא שורש רצון השם יתברך. ורצה לומר, ממשלה מעצמו בלי רצון הרוצים. והתקרבות כנסת ישראל מעצמם. והם לא הצליחו בזה, מפני שאכלוה פגה כמו שאמרו ז"ל (סוטה מט ע"ב) בעקבותא דמשיחא חוצפא יסגא, שאז הוא העת לזה [ולעתיד נקבה תסובב גבר ואין כאן מקומו] ולכך אמר להם משה 'והיא לא תצלח', נראה שעצה הוא, אלא שלא תצלח ודייק, והיא שבכל מקום דרשו ז"ל היא ולא אחרת, שיש זמן אחר שמצליח והוא זמנינו זה שהוא עקבי משיחא.

(צדקת הצדיק אות מו)

אכן טעו המעפילים, אלא שטעותם הייתה בהטרמת זמנם, בכך שאכלוה פגה. אולם יבוא יום בו יתגלה מקומה של החוצפה; יבוא יום ובו ההשתדלות האנושית תקבל את מקומה, גם במקום שלא תבטא באופן ישיר את רצונו יתברך, גם במקום בו לא תהא קשובה ומתאימה לציווי ההווי, למציאות העכשווית. ישנם מקרים בהם העזות דקדושה יכולה לחתור תחת מסכי המציאות.

דבריו של ר' צדוק וקריאתו את הפרשה, פותחים אותנו לשאלה קיומית יומיומית – שכן אלינו (לרובנו...) לא נגלה ה' ולא אמר בבהירות את דברו, לנו לא נתבאר מה יהא לרצון ומה לא יצלח, וממילא אנו נדרשים שוב ושוב לשאלת מקומה וגבולותיה של העשייה האנושית: איפה עובר הגבול בין השתדלות רצויה, מתבקשת ונתבעת, להטרדה מעיקה ומכבידה שלא תשא פרי?
מתי התפילה הופכת להיות תפילה לשעבר, מתי מתפללים בפירוש ומתי נגזר הדין ואפשר רק להלביש את תפילותינו במאמר? ומתי הגיעה העת שהמילים כבר לא פועלות "ולא עידנא דצלותא"?

ובהקשרים מעשיים – איפה עובר הגבול בין אמירת "היה לא תהיה" שמורידה את המלך מכסאו וממליכה את עצמה, לאמונה תמימה שמשאירה פתח לנס, לגאולה?
ומכאן, לכמה מילים על הפוקד אותנו בעת הזאת, כששוכב רבנו על ערש דווי – האם יש גבול שממנו והלאה לא ממשיכים להתפלל על חולה מסוכן, האם לפעמים צריך להרפות ולא להמשיך בתביעת החיים? או שמא כדברי ר' צדוק – לאמירת "צא", אפילו של השי"ת, לא צריך להיענות? 

הנחת היסוד שלי היא שתמיד צריך להתפלל, את הכל מוטב וראוי לחוות נוכח פני ה'. אולם באיזו צורה, על מה להתפלל – רפואה שלמה, מיעוט הייסורים, שרצונו הטוב ייעשה?

ה' יעזור.
(ומילה אחת נוספת: לי אישית נראה שתהא ההכרעה כזו או אחרת – החשוב מכל הוא לחוות את האירועים כהתרחשות, כמשהו חי שקורה ומתהווה לנגד עיננו, כדיבור ומפגש, שגם אם לא יהיה דיבור של חן וחסד, יש בו התגלות והתרחשות גדולה שמוטב לשהות בה ולא לעבור לידה).

